Document ID: 32013R0567

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 567/2013 ΤΗΣ ΕΠΙΤΡΟΠΉΣ της 18ης Ιουνίου 2013 σχετικά με τη διόρθωση του κανονισμού (ΕΚ) αριθ. 1235/2008 για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 33 παράγραφοι 2 και 3 και το άρθρο 38 στοιχείο δ), Εκτιμώντας τα ακόλουθα: (1) Το παράρτημα III του κανονισμού (ΕΚ) αριθ. 1235/2008 της Επιτροπής (2) περιλαμβάνει τον κατάλογο των τρίτων χώρων των οποίων το σύστημα παραγωγής και τα μέτρα ελέγχου για τη βιολογική παραγωγή γεωργικών προϊόντων έχουν αναγνωριστεί ως ισοδύναμα με εκείνα του κανονισμού (ΕΚ) αριθ. 834/2007. Όσον αφορά ορισμένες χώρες που αναγράφονται στο εν λόγω παράρτημα, όπως τροποποιήθηκε με τον εκτελεστικό κανονισμό (ΕΕ) αριθ. 508/2012 της Επιτροπής (3), οι διαδικτυακές διευθύνσεις που αναφέρονται για ορισμένους φορείς ελέγχου είναι λανθασμένες ή δεν είναι πλέον ορθές. (2) Το παράρτημα IV του κανονισμού (ΕΚ) αριθ. 1235/2008 περιλαμβάνει κατάλογο των φορέων και των αρχών ελέγχου που είναι αρμόδιοι για τη διενέργεια ελέγχων και την έκδοση πιστοποιητικών στις τρίτες χώρες για τους σκοπούς της ισοδυναμίας. Όσον αφορά ορισμένους φορείς ή αρχές ελέγχου, το κείμενο του παρατήματος αυτού, όπως τροποποιήθηκε με τον εκτελεστικό κανονισμό (ΕΕ) αριθ. 508/2012 και τον εκτελεστικό κανονισμό (ΕΕ) αριθ. 125/2013 της Επιτροπής (4), περιλαμβάνει λάθη όσον αφορά τις κατηγορίες προϊόντων που αναφέρονται για ορισμένες τρίτες χώρες. (3) Επιπλέον, για έναν οργανισμό ελέγχου η διαδικτυακή διεύθυνση που αναφέρεται στα παραρτήματα III και IV του κανονισμού (ΕΚ) αριθ. 1235/2008 είναι λανθασμένη. (4) Συνεπώς, θα πρέπει να τροποποιηθούν αναλόγως τα παραρτήματα III και IV του κανονισμού (ΕΚ) αριθ. 1235/2008. (5) Για λόγους ασφάλειας δικαίου, οι διορθωμένες διατάξεις που αφορούν τον φορέα ελέγχου AGRECO R.F. GÖDERZ GmbH θα πρέπει να εφαρμόζονται από την ημερομηνία εφαρμογής του παραρτήματος II του εκτελεστικού κανονισμού (ΕΕ) αριθ. 508/2012 και οι διορθωμένες διατάξεις που αφορούν τους φορείς ελέγχου IMO-Control Sertifikasyon Tic. Ltd Ști και Organización Internacional Agropecuaria θα πρέπει να εφαρμόζονται από την ημερομηνία εφαρμογής του παραρτήματος II του εκτελεστικού κανονισμού (ΕΕ) αριθ. 125/2013. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1235/2008 διορθώνεται ως εξής: 1) Το παράρτημα III τροποποιείται σύμφωνα με το παράρτημα I του παρόντος κανονισμού. 2) Το παράρτημα IV τροποποιείται σύμφωνα με το παράρτημα II του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ωστόσο, το σημείο 1 του παραρτήματος II εφαρμόζεται από την 1η Ιουλίου 2012 και τα σημεία 3 και 4 του παραρτήματος II εφαρμόζονται από την 1η Απριλίου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Ιουνίου 2013.

Classification Labels:
986
703
36
710
668

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 2488
2442
3489
614
2735
2734

EuroVoc IDs (Expanded): 2488
2442
3489
614
2735
2734

Dataset Source: meu

Split: test